དེ་ལྟ་ནའང་སྐབས་དེའི་བསླབ་བྱ་དག་གིས་ཕྱིས་བྱུང་བོད་ཀྱི་བསླབ་བྱའི་རྩོམ་རིག་ལ་རྩོམ་ལུས་དང་བརྗོད་བྱ་ཟུང་གི་ཐད་ཤན་ཤུགས་ཆེན་པོ་ཐེབས་པར་ཐེ་མི་ཚོམ་སྟེ།བཙན་པོ་སྲོང་བཙན་སྒམ་པོས་གནང་བའི་བསླབ་བྱ་བོད་ཁམས་སྤྱི་ལ་གདམས་པདང་།ཕྱི་བློན་རྣམས་ལ་གདམས་པསྒྱུ་མའི་དཔེ་བརྒྱད་ཀྱི་ཞལ་གདམསབཅས་དང་།སློབ་དཔོན་པདྨ་འབྱུང་གནས་ཀྱི་བོད་ཀྱི་རྒྱལ་པོ་རྣམས་ལ་གནང་བའི་ཞལ་ཆེམསདང་བོད་ཀྱི་དགེ་བཤེས་དང་སྔགས་པ།སྐྱེ་བོ།བུད་མེད།ནད་པ་དང་སྨན་པ་ཕྱི་རབས་བོད་ཀྱི་སྤྱི་མཐུན་ལ་གནང་བའི་ཞལ་ཆེམས་བཅས་ཁྱོན་བསྡོམས་པས་ཞལ་གདམས་བཅུ་གསུམ་དང་།བཙན་པོ་ཁྲི་སྲོང་ལྡེའུ་བཙན་གྱི་བཀའ་ཡི་ནན་ཐག་ཇི་ལྟར་གདམས་ཚུལསོགས་ཀྱི་བརྗོད་བྱ་ནི་ནང་པའི་ཆོས་ལུགས་དང་འཇིག་རྟེན་མི་ཆོས་སྐོར་གྱི་ཞལ་གདམས་ཡིན་ལ།རྗོད་བྱེད་ཚིག་ནི་ཚིགས་བཅད་གཙོ་བྱས་བཅད་ལྷུག་སྤེལ་མའི་ལམ་དུ་ཞུགས་ཡོད་ཅིང་།བསླབ་བྱ་དེ་དག་ནི་བོད་འབངས་སྤྱི་ལ་སློབ་གསོ་གཏོང་བའི་ཆེད་དུ་བརྩམས་པ་ཡིན་པས།བརྗོད་ཚུལ་ཐད་མགོ་ནས་མཇུག་བར་དུ་ལུགས་གཉིས་བླང་དོར་གྱི་གནས་ཁ་ཏའི་ཚུལ་དུ་བསྟན་ཡོད།བསླབ་བྱ་དེ་དག་གི་བསམ་བློའི་ནང་དོན་སྐབ་དེའི་བོད་མིའི་ཆོས་དད་བསམ་ཕྱོགས་དང་མཐུན་པར་མ་ཟད།སྒྱུ་རྩལ་གྱི་ཐད་དུའང་རྩོམ་རིག་གི་རོ་བཅུད་ཅུང་ཟད་ལྡན་པས།བོད་ཀྱི་སྤྱི་ཚོགས་ཐོག་ཤུགས་རྐྱེན་ཅུང་ཆེན་པོ་ཞིག་བཟོས་པ་དང་།ལྷག་དོན་བསླབ་བྱའི་རྩོམ་རིག་གི་བྱུང་གྲུབ་དང་འཕེལ་རྒྱས་ལ་ཤན་ཤུགས་གཏིང་ཟབ་ཐེབས་པ་རེད།